CELEX: 32021R0083
Language: lt
Date: 2021-01-27 00:00:00
Title: Komisijos įgyvendinimo reglamentas (ES) 2021/83 2021 m. sausio 27 d. kuriuo iš dalies keičiamos Įgyvendinimo reglamento (ES) 2020/466 nuostatos, susijusios su oficialia kontrole ir kita oficialia veikla, kurią vykdo specialiai įgalioti fiziniai asmenys, ir laikinųjų priemonių taikymo laikotarpiu (Tekstas svarbus EEE)

2021 1 28   
               
               
                  LT
               
               
                  Europos Sąjungos oficialusis leidinys
               
               
                  L 29/23
               
            
         KOMISIJOS ĮGYVENDINIMO REGLAMENTAS (ES) 2021/83
         2021 m. sausio 27 d.
         kuriuo iš dalies keičiamos Įgyvendinimo reglamento (ES) 2020/466 nuostatos, susijusios su oficialia kontrole ir kita oficialia veikla, kurią vykdo specialiai įgalioti fiziniai asmenys, ir laikinųjų priemonių taikymo laikotarpiu
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 141 straipsnio 1 dalį,
         kadangi:
         
                     (1)
                  
                  
                     Reglamente (ES) 2017/625 nustatytos, be kita ko, valstybių narių kompetentingų institucijų oficialios kontrolės ir kitos oficialios veiklos vykdymo taisyklės. Juo Komisijai taip pat suteikiami įgaliojimai įgyvendinimo aktu patvirtinti tinkamas laikinąsias priemones, būtinas siekiant užkirsti kelią rizikai, kuri gali kilti žmonių, gyvūnų ir augalų sveikatai bei gyvūnų gerovei, jei ji turi įrodymų, kad esama didelių valstybės narės kontrolės sistemos sutrikimų;
                  
               
                     (2)
                  
                  
                     siekiant atsižvelgti į konkrečias aplinkybes, susidariusias dėl tebesitęsiančios su koronaviruso sukelta liga (COVID-19) susijusios krizės, Komisijos įgyvendinimo reglamentu (ES) 2020/466 (2) valstybėms narėms leidžiama taikyti laikinąsias priemones, susijusias su oficialia kontrole ir kita oficialia veikla;
                  
               
                     (3)
                  
                  
                     valstybės narės pranešė Komisijai, kad dėl su COVID-19 susijusios krizės ir po 2021 m. vasario 1 d. išliks tam tikrų rimtų jų kontrolės sistemų veikimo sutrikimų, taip pat sunkumų vykdant oficialią kontrolę ir kitą oficialią veiklą, susijusią su oficialiais sertifikatais ir oficialiais patvirtinimais dėl gyvūnų ir prekių įvežimo į Sąjungą ir vežimo joje, ir sunkumų rengiant fizinius susitikimus dėl oficialios kontrolės su veiklos vykdytojais ir jų darbuotojais;
                  
               
                     (4)
                  
                  
                     valstybės narės taip pat informavo Komisiją apie kitus sutrikimus, susijusius su pajėgumu nusiųsti tinkamus darbuotojus, kaip reikalaujama pagal Reglamentą (ES) 2017/625, vykdant oficialią kontrolę ir kitą oficialią veiklą;
                  
               
                     (5)
                  
                  
                     siekiant pašalinti šiuos rimtus sutrikimus, kurie greičiausiai išliks ateinančiais mėnesiais, ir palengvinti oficialios kontrolės ir kitos oficialios veiklos planavimą ir vykdymą su COVID-19 susijusios krizės metu, turėtų būti vėl numatyta galimybė pavesti konkrečiai įgaliotiems fiziniams asmenims vykdyti oficialią kontrolę ir kitą oficialią veiklą, kaip anksčiau Įgyvendinimo reglamente (ES) 2020/466 buvo nustatyta iki 2020 m. rugpjūčio 1 d., o Įgyvendinimo reglamento (ES) 2020/466 taikymo laikotarpis turėtų būti pratęstas iki 2021 m. liepos 1 d.;
                  
               
                     (6)
                  
                  
                     todėl Įgyvendinimo reglamentas (ES) 2020/466 turėtų būti atitinkamai iš dalies pakeistas;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamentas (ES) 2020/466 iš dalies keičiamas taip:
            
                        1)
                     
                     
                        Įterpiamas 3 straipsnis:
                        
                           „3 straipsnis
                           Išskirtiniais atvejais oficialią kontrolę ir kitą oficialią veiklą gali vykdyti vienas ar daugiau fizinių asmenų, specialiai kompetentingos institucijos įgaliotų remiantis jų kvalifikacija, mokymu ir praktine patirtimi, kurie palaiko ryšius su kompetentinga institucija bet kokiomis turimomis ryšio priemonėmis ir kurie, vykdydami tokią oficialią kontrolę ir kitą oficialią veiklą, privalo laikytis kompetentingos institucijos nurodymų. Tokie asmenys veikia nešališkai ir neturi turėti jokio interesų konflikto, susijusio su jų vykdoma oficialia kontrole ir kita oficialia veikla.“
                        
                     
                  
                        2)
                     
                     
                        6 straipsnio antroje pastraipoje data „2021 m. vasario 1 d.“ pakeičiama į datą „2021 m. liepos 1 d.“.
                     
                  
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. vasario 2 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. sausio 27 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2020 m. kovo 30 d. Komisijos įgyvendinimo reglamentas (ES) 2020/466 dėl laikinųjų rizikos žmonių, gyvūnų ir augalų sveikatai bei gyvūnų gerovei išvengimo priemonių esant tam tikriems dideliems valstybių narių kontrolės sistemų sutrikimams dėl koronaviruso sukeltos ligos (COVID-19) (OL L 98, 2020 3 31, p. 30).